דף הבית / ראיונות / אחד על אחד עם דניאל זריהן. רגע, מה?
דניאל 25 ביולי 2016	ראיונות השאר תגובה 496 צפיות
כבר הרבה זמן שאני חושבת לכתוב פוסט אחד על אחד עם אחי. הוא, בעיני, לא פחות מאחרים (ואם תשאלו אותי אף יותר) ראוי לכתבה עליו, בבלוג שלו.
הוא אחד מהאנשים המוכשרים שלו בתחום קידום האתרים / עסקים…ומוכשר בכלל בעוד הרבה תחומים, ואת זה אני יודעת מעשרות אנשים שחוזרים אלי עם פידבאק עליו. והוא כזה צנוע שלא תשמעו את זה ממנו…
אז לקחתי אותו לשיחת פרגון…
תהנו לכם. דניאלי אוהבת אותך
אני עוד קצת מבינה במה שאתה עושה, אבל למען אבא ואמא – במה אתה עובד? מה אתה עושה באמת? ספר קצת על היום שלך?
במאקרו – אני עוזר לעסקים לגדול (לקבל יותר פניות/מכירות ובשורה התחתונה יותר כסף) בעזרת האינטרנט, בדגש על ערוץ שיווקי שנקרא SEO – Search Engine Optimization, אופטימיזציה למנועי חיפוש או כמו שנהוג לקרוא לזה בארץ – קידום אתרים.
במיקרו – זה אומר להתעסק בהרבה משימות ומיני משימות שונות שמטרתן בסופו של דבר לשפר את החשיפה של כל אתר ואתר במנועי החיפוש ובדגש על גוגל (מנוע החיפוש הפופולארי ביותר בארץ ובעולם).
כמה דוגמאות לדברים שאני מתעסק בהם על בסיס יומיומי או כמעט יומיומי:
יצירת אסטרטגיה של תוכן לכל לקוח בהתאם לתחום עיסוקו ולפוטנציאל החיפושים בתחום שלו בגוגל.
ניהול מעל 10 כותבי תוכן שונים שתפקידם לספק תכנים לאתרי הלקוח וגם לצורך קישורים.
פגישות / שיחות טלפון עם לקוחות – תמיד יש כאלו. את הפגישות שלי במרכז אני מעדיף לרכז ליום אחד בשבוע כי כפי שסיפרתי על עצמי יש לי בעיה קשה של פקקים ואני לא מעז להתקרב לאזור תל אביב עם רכב. לכן מעדיף לנסוע ברכבת אחת לשבוע ולהיפגש עם כל מי שצריך :-).
שותה הרבה קפה 🙂 (עם חלב אורז שקדים, אחד הדברים).
מעביר משימות לכמה פרילנסרים שעוזרים לי עם הזנת תוכן, הקמת אתרי תשתית וכיוצ"ב.
למעט שישי-שבת, אין יום שאני לא מקבל 40-50 מיילים לפחות (אמיתי, בדקתי עכשיו ממוצע שבוע אחורה) וגם זה גוזל לי לפחות שעה שעתיים ביום במצטבר.
שיפור ועבודת אופטימיזציה על אתרים במטרה למקסם את יכולות החשיפה שלהם במנועי החיפוש.
משתדל לצרוך מידע מקצועי לפחות חצי שעה ביום – מתעדכן בעיקר דרך פייסבוק בקבוצות מקצועיות ועמודים שאני עוקב אחריהם.
כותב גם בבלוג שלי בזמן הפנוי המועט שנשאר לי.
מהם האספקטים של העבודה שלך שאתה נהנה מהם ביותר?
אין ספק שהחלק המהנה ביותר זה לקבל פידבק מלקוח שהצלחת להגדיל לו את המכירות או את הפעילות העסקית בעשרות אחוזים והוא אשכרה הגיע למצב שהוא לא עומד בעומס וצריך לגייס עובד נוסף שיטפל בפניות שלו.
אלו דברים שקורים כל הזמן (לצד מקרים שפחות מצליחים וגם זה קורה…) וסופו של יום זאת הרגשה ששינית למישהו את החיים לטובה ובשביל זה שווה לקום בבוקר.
ספר לי על מקרה מעניין / מקרה שלמדת ממנו תוך כדי עבודה עם לקוח?
אחד הדברים היפים בתחום הזה הוא שלומדים להכיר המון סוגי עסקים שונים ואת עולם התוכן הפנימי שלהם. החל מתחומים "כבדים" ואפורים כמו תעשייה כבדה ועד למונחים כלכליים ואפילו אביזרי מין (אחד היתרונות בלהיות מקדם אתרים זה שלגיטימי לחפש מונחים כמו "דילדו ארנב ורוד" גם אם אשתך תופסת אותך על חם – אתה יכול להגיד לה "מאמי זה פשוט איזה אתר שאני מקדם…")
אם אני אחבר את זה לתשובה של השאלה הקודמת – קרה לי שהתחלתי לעבוד עם מישהו שהתחיל כמעט מכלום (אתר עם אלפי כניסות בודדות בחודש), עבד מהמשרד הקטן והביתי ולאחר שנתיים בעקבות פעילות SEO מוצלחת, שהאתר כבר הגיע לטראפיק של 50 אלף כניסות בחודש, פתח משרד ומעסיק טלפנית במשרה מלאה כולל מחסנים שבו הוא מחזיק מלאי מוצרים שהוא מוכר.
לאן היית רוצה לקחת את העסק שלך בשנה הקרובה?
זאת שאלה טובה שאין לי תשובה טובה עליה בשלב הזה. השאיפה היא כמובן תמיד להמשיך ולצמוח. אני תמיד מחפש כיוונים נוספים להתרחב אליהם מעבר לפעילות מול לקוחות. המטרה בסופו של דבר לייצר אפיק יציב ולטווח ארוך של הכנסה שאינו תלוי ישירות בלקוחות קצה שצריך לתת להם שירות. זה יכול להיות פיתוח מוצר, אתר מניב, קורסים או משהו בסגנון.
יחד עם זאת חשוב לי לציין שאני ממש לא מתכוון להפסיק להציע שירותי קידום בעתיד הנראה לעין ועדיין נהנה מההתעסקות השוטפת ומהאתגרים שמלווים אותי באופן יומיומי 🙂
תגיד ת'אמת עם מי אתה בקשר יותר איתי אם עם נטלי?
חחח…עם נטלי (למען הקוראים – נטלי זאת אחותי השנייה) אני קצת יותר בקשר בגלל שהיא גם עוזרת לי בעבודה, וגם כי פשוט יוצא לי לראות אותה יותר. אבל אני חולה על שתיכן באותה מידה 🙂
The Zrihen Brothers
איך הכניסה של שירה השפיעה על החיים שלך באופן אישי?
שירה הבת המהממת שלי (10 חודשים נכון לכתיבת שורות אלו) היא המתנה הכי גדולה שקיבלתי בחיים. עם כל הקושי ועם זה שהיא לא נותנת לי לעבוד בבקרים (יאללה בקרוב גן…) אני חולה לה על הצורה ונהנה מהזמן שיוצא לי להיות איתה ויודע וגם מעריך שזה ממש לא מובן מאליו שאבא מבלה כ"כ הרבה זמן (יחסית) עם הבת שלו.
עכשיו אני אשאל אותך כמה שאלות מהשאלון של ברנר פיבו, שאלון שאני מאוד אוהבת …
השאלון של ברנאר פיבו
מהי המילה שאת/ה הכי אוהב/ת? בכיף
מהי המילה שאת/ה שונא? "שכחתי לעשות לך העברה" 🙂
מה מדליק אותך? אוכל טוב, אשתי 🙂
מה דוחה אותך? ג'וקים, ערסים, מס הכנסה, ביטוח לאומי
מהו הקול/צליל שאת/ה הכי אוהב/ת? פכפוכי מים והקולות ששירה עושה שהיא משחקת בסלון
מהו הקול/צליל שאת/ה שונא? הצליל הזה שהווייז עושה שטעית במסלול
מהי הקללה שאת/ה הכי אוהב/ת? סעמק
אם לא הייתה עושה את מה שאתה עושה, באיזה מקצוע הכי תרצה/י לעסוק? בטח משהו שקשור ליזמות נדל"ן
באיזה מקצוע הכי לא תרצה/י לעסוק? מכירות טלפוניות
ולסיום, אם גן עדן קיים, מי תרצה/י לשמוע שאלוהים יאמר לך עם הגיעך לשעריו? "מה קורה, צדיק? בוא תתפנק, ארגנתי לך את הסוויטה המלכותית"
הקודם אחד על אחד עם מיכל כהן
הבא איך לשווק עסק קטן באופן עצמאי?